Document ID: /roh_data/filtered/fineweb-2-filterrobots_roh.jsonl.gz/71020

Damain chaschiel, ma da buna qualitad
- Dumengia, 6.9.2015, 10:54
Malgrà la stad chauda èsi reussì da producir chaschiel da buna qualitad. Quai tenor Curdin Giger da la cussegliaziun agricula da la Surselva.
Blera glieud a la fiera da chaschiel
La fiera da chaschiel d'alp a Glion ha profità da la mal'aura, di Curdin Giger da la cussegliaziun agricula. La glieud è vegnida en rotschas sin plaz fiera per degustar e cumprar il chaschiel d’alp. Ils amaturs da chaschiel èn vegnids sin lur custs. 10 alps da la Surselva han preschentà e vendì lur products. Da quellas 10 alps èn 3 alps da chauras.
La stad fitg chauda ha dà dapli lavur a signuns e signunas sin las alps. Sco quai che Curdin Giger di, saja quai dentant reussì da producir ina buna qualitad da chaschiel, malgrà quella sfida da la chalira.